མདོ་ཁམས་རྫ་ཆུ་ཁ་དབོན་པོ་དགོན་དགའ་ལྡན་བཤད་སྒྲུབ་དར་རྒྱས་གླིང་ནི་ཕྱི་ལོ་༡༧༠༨ལོར་གོ་རྒྱལ་དགེ་ཚུལ་ཁྲིམས་ཞེས་པས་ཕྱག་བཏབ།རིམ་པས་དགོན་པ་དེར་རྒྱུད་གྲྭ་སྟོད་སྨད་ཀྱི་ཕྱག་བཞེས་ལྟར་གནས་ཡོད་པ་དང་།སྔ་དུས་ནས་གདན་ས་སེར་འབྲས་ལ་གྲྭ་རྒྱུན་དུ་འགྲོ་བའི་ལུགས་སྲོལ་ཆེན་པོ་ཡོད་འདུག་ལ།ད་དུང་དགོན་པ་ཕྱག་བཏབ་པ་ནས་སྤྱོད་འཇུག་བློ་འགྱུར་བར་བཀའ་རབ་འབྱམས་དགེ་བའི་བཤེས་གཉེན་བཅོ་བརྒྱད་བྱོན་མྱོང་ཡོད་པ་རེད།ཕྱི་ལོ་༡༩༩༩ལོའི་བོད་ཟླ་༨པའི་ཚེས་༥དགོན་པ་འདི་ནས་མདོ་ཁམས་འཇང་དགུན་ཆོས་ཆེན་མོ་གསར་འཛུགས་གནང་བ་དང་།༢༠༠༥ལོའི་བོད་ཟླ་༤ཚེས་༨ཉིན་དགོན་པ་འདིའི་ཁྱབ་ཁོངས་སུ་གྲྭ་བཙུན་གཞོན་སྐྱེས་རྣམས་ལ་རྨང་གཞིའི་རིག་གནས་སློབ་གླིང་ཞིག་གསར་འཛུགས་གནང་དང་།ད་ལྟ་སློབ་གྲྭ་དེའི་ནང་སྐད་ཡིག་དང་རྩིས་རིགརྒྱ་ཡིག་དང་བསྡུས་གྲྭསུམ་རྟགས་དག་གསུམ་དང་།སྙན་ངགལོ་རྒྱུས།རིག་རྩལ་འགྲན་སྡུར་སོགས་སློབ་གསོའི་རྣམ་པ་རྒྱ་ཆེར་སྤེལ་བཞིན་ཡོད་པ་རེད་འདུག།